b'\n_START_ARTICLE_\nIso-Kylli\xc3\xb6\n_START_SECTION_\nMaantietoa\n_START_PARAGRAPH_\nJ\xc3\xa4rven pinta-ala on 8,1 hehtaaria ja se on 750 metri\xc3\xa4 pitk\xc3\xa4 ja 200 metri\xc3\xa4 leve\xc3\xa4. Se sijaitsee Mellikkam\xc3\xa4en ja Kiviahonm\xc3\xa4en v\xc3\xa4lisess\xc3\xa4 kalliomurroksessa ja sen seuralaisia on kolme muutakin Kylli\xc3\xb6-vesist\xc3\xb6\xc3\xa4. J\xc3\xa4rven etel\xc3\xa4rannat kohoavat yli 20 metri\xc3\xa4 j\xc3\xa4rven yl\xc3\xa4puolelle. J\xc3\xa4rvell\xc3\xa4 ei ole kartan mukaan saaria ja se on autio. Sen rantaviivan pituus on 1,7 kilometri\xc3\xa4 ja sen rannat ovat mets\xc3\xa4maata. L\xc3\xa4himm\xc3\xa4t tiet ovat m\xc3\xa4kien p\xc3\xa4\xc3\xa4ll\xc3\xa4 kulkevia mets\xc3\xa4autoteit\xc3\xa4.\n_START_SECTION_\nVesist\xc3\xb6suhteet\n_START_PARAGRAPH_\nJ\xc3\xa4rvi sijaitsee Kokem\xc3\xa4enjoen vesist\xc3\xb6ss\xc3\xa4 (vesist\xc3\xb6aluetunnus 35) L\xc3\xa4ngelm\xc3\xa4veden ja Hauhon reittien valuma-alueen (35.7) Lepp\xc3\xa4hampaanjoen valuma-alueella (35.75), jonka Sahajoen valuma-alueeseen (35.756) se kuuluu. J\xc3\xa4rven vedenpinnan korkeus on 148,9 metri\xc3\xa4 mpy. Siihen laskee kaksi mets\xc3\xa4ojaa ja Ylimm\xc3\xa4inen-Kylli\xc3\xb6st\xc3\xa4 sen luontainen laskuoja. Iso-Kylli\xc3\xb6n laskuoja laskee ensin Musta-Kylli\xc3\xb6\xc3\xb6n ja sitten Iso-Liesiin. Vesireitti jatkuu sitten Pikku-Liesin ja Hulipaksen kautta Sahajokeen.\n_START_SECTION_\nHistoriaa\n_START_PARAGRAPH_\nVuoden 1958 peruskartassa j\xc3\xa4rvi oli luonnonmukaisessa tilassa ja sen l\xc3\xa4pi virtasi luonnollinen puro. Vuoden 1979 kartassa siihen on johdettu lyhyit\xc3\xa4 mets\xc3\xa4ojia, mutta j\xc3\xa4rvi on edelleen autio.'